Afg'oniston: Vashington, Kobul va Toshkent birga harakat qiladi 
Bugun Vashington, Toshkent va Kobulda diplomatlar video anjuman o'tkazib, uch davlat orasidagi yangi kelishuvni muhokama qilgan: Afg'oniston kelajagi borasida birga ishlash. 
VASHINGTON — AQShdan Davlat kotibining siyosiy masalalari bo'yicha muovini Deyvid Heyl, Afg'oniston Tashqi ishlar vaziri Muhammad Hanif Atmar va O'zbekiston Tashqi ishlar vaziri Abdulaziz Komilov olib borgan muloqotda siyosat, xavfsizlik, iqtisodiyot va taraqqiyot bilan bog'liq masalalar xususida gap ketdi. Davlat departamentida Markaziy Osiyo bilan aloqalarga mas'ul Jonatan Henik (Jonathan Henick) "Amerika Ovozi" bilan muloqotda deydiki, Vashington Turkmaniston va Tojikiston bilan ham Afg'oniston yuzasidan o'ziga xos hamkorlik qilib keladi va ular bilan dialog davom etadi. "O'zbekiston, AQSh va Afg'oniston orasidagi bu yangi tashabbusga eksperiment sifatida qarayapmiz. Uchala taraf ham bunga tayyor va birga ishlash istagi kuchli. Hozirgi iroda va xohishdan kelib chiqqan holda shu ishga bel bog'ladik", - deydi Henik. "Uch tomonlama hamkorlik, tabiiyki, C5+1 ga qaraganda kichikroq doira va diplomatik jihatdan aynan shu uch davlat uchun muhim ishlarni birga qilishni osonlashtiradi. Ya'ni, AQSh shu paytgacha qo'shilgan biror davradagi rolini pasaytirmaydi, balki bu yangi tashabbus bilan uni oshirish niyatida", - deydi Henik. Tomonlar qator yo'nalishlarda o'zaro kelishuv asosida qadam tashlashini qayd etdi, jumladan: Koronavirus Afg'onistonni yanada qashshoqlashtirgan, uning sog'liqni saqlash tizimi talabga javob bermaydi va butun tizim ko'makka muhtoj. O'zbekiston va AQSh bu davlatga yordamni shuni hisobga olgan holda muvofiqlashtiradi. Uch davlat quyidagi maqsadlar yuzasidan ham birga ishlaydi: "Pandemiya keltirgan iqtisodiy zarar va iqtisodiy muammolarni bartaraf etish, shuningdek, sog'liqni saqlash tizimini takomillashtirish borasida yordamlashish Vashington uchun ham yuqori o'ringa chiqdi. O'zimiz ham koronavirusga qarshi kurashdamiz. Biroq bu sinovlar mintaqaga e'tibor pasayadi yoki ko'mak qisqaradi, degani emas". Chegaralar yopiq ekan, dunyo hamon favqulodda holatda kun kechirayotgan ekan, sayohat qilish cheklangan ekan, diplomatiya ham susaygan. Faoliyat va aloqa asosan virtual. "Ammo biz barcha texnologik imkoniyatlarni ishga solgan holda muloqotni aslo to'xtatmaymiz. Hukumatlar doimiy aloqada. Yuzma-yuz uchrashuvlar, bir davrada o'tirishni ko'zlovchi tadbirlar kechiktirildi albatta lekin ular ortidagi maqsadlar ustida ter to'kishdan to'xtaganimiz yo'q". Navbahor Imamova - "Amerika Ovozi"ning yetakchi multimedia jurnalisti. turkumidagi teledasturlar muallifi. Ko'rsatuvlar taqdim etish bilan birga prodyuser, muxbir va muharrir. O'zbekistonda akkreditatsiyadan o'tgan yagona amerikalik jurnalist. "Amerika Ovozi"da 2002-yildan beri ishlaydi. Jurnalistik faoliyatini 1996-yilda O'zbekiston radiosining "Xalqaro hayot" redaksiyasida boshlagan. Jahon Tillar Universiteti Xalqaro jurnalistika fakultetida dars bergan. Ommaviy axborot vositalari bo'yicha bakalavrlikni Hindistonning Maysur Universitetidan , magistrlikni esa AQShning Bol Davlat Universitetidan olgan. Shuningdek, Garvard Universitetidan davlat boshqaruvi va liderlik bo'yicha magistrlik diplomiga ega. Jurnalistik va ilmiy materiallari qator xalqaro manbalarda chop etilgan. Amerikaning nufuzli universitetlari va tahlil markazlarida so'zlab, ma'ruzalar o'qib keladi. "Amerika Ovozi" oltin medali sohibi. Tashkilotda gender va jurnalistika bo'yicha kengash raisi. Toshkent viloyati Bo'stonliq tumani Qo'shqo'rg'on qishlog'ida ziyoli oilasida ulg'aygan.